1Uwi ɔni na Herode ɔɔdi lɛga ni, báwɔ Yesu na ɔma ɔni baalɔ Betlehem na Yudea kalɔ lɛlɔ. Na uwi ɔmmɔ kani kemo ni, benengu bani mɔɔtɛya ala ani mɔɔlɛ́ na ayabi lɛlɔ taati badi bási ɔfɛ katukɔ bébo Yerusalem. 2Na béye banini, "Wɛ na báwɔ ubi ɔni ndubɔdi lɛga na Yudafuɔ kalɔ lɛlɔ? Bɔ́nu nwuna lɛyabi na ɔfɛ katukɔ. Na búbo bɔnii bubemwi-nwu." 3Uwi ɔni na Ɔga Herode únu litemi lɛmɛni ni, ɔfɛ ɔ́da anwu ku bekyuli bani nkya Yerusalem mmɔ fui geen. 4Anwuɔsu ɔ́lɔ Katɔti bakpane benengu bammɔ fui ku ɔda bubo ala batinane ɔ́sala na úye-ma ɔnini, "Wɛ na badubɔwɔ Ukyuli Ɔfunadi ɔmmɔ?" 5Amu na básu-nwu banini, "Betlehem na badubɔwɔ-nwu na Yudea kalɔ lɛlɔ, ɔsika lɛni na Katɔti kenye udiene ɔdi únweni ɔnii, 6'Awɔ Betlehem, bekyuli baasu ka adi ɔma ubliidi na Yuda kalɔ lɛlɔ. Nsu uuuse lɛni! Ɔsika fula kemo na ɔtɔnkune ubendi ɔdi ɔdubɔlɛ ɔsi na watɔnku mina kadi bekyuli Israelfuɔ.' " 7Anwuɔsu Herode ɔ́lɔ bafɔ bani nási ɔfɛ katukɔ mmɔ úsienku kɔfɛlɛ, na úye-ma únu uwi ɔni geen bánu ka lɛyabi lɛmmɔ lɛ́lɛ. 8Amu na údie-ma ulu ɔnii beteesie Betlehem. Na ɔ́su-ma ɔnini, "Bisie na bitáwia ɔnamu ɔmmɔ kaduɛ. Na si bɛnu-nwu ni, bɛsɔ binwini bibasu-mi na ami lɛnɔ ntémwi-nwu." 9- 10Amu na bafɔ bammɔ báyu ulu. Na ka bésela ni, básɔ bánu lɛyabi lɛni kani na bánu na ɔfɛ katukɔ mmɔ. Na ka bánu-ni ni, ebiti áda-ma geen. Ɔsika lɛyabi lɛmmɔ lɛ́tɔnku-ma lítédi línye kesii kani na ubi ɔmmɔ ɔtɛ. 11Na ka béduo ɔtɔ ɔmmɔ kemo na bánu ubi ɔmmɔ ku uni Maria ni, bálɛ akɔnkɔ na bémwi-nwu. Na báfɛnimi bana kɔvumi na béte-nwu ala abuni adi ani ndi sika ugyiedi ku olofui ku klobo. 12Nwuna kama ni, Katɔti ɔ́lɛ-ma na kɔna kemo ɔnii basɔ batasia Herode kudɔ. Anwuɔsu básia ulu ɔbambadi lɛlɔ bésie bana kalɔ lɛlɔ. 13Ka bafɔ bammɔ bátɔlɔ kama ni, Katɔti ɔtu ɔdi údie lɛlɔ ɔ́tina Yosef na kɔna kemo. Na ɔ́su-nwu ɔnini, "Herode ɔdubɔya na bawia ubi ɔmmɔ kama ulu na badu-nwu. Anwuɔsu ta, na eti ubi ɔmmɔ ku uni na bikeli bisie Egyipte kalɔ lɛlɔ. Na bitélie mmɔ utédu uwi ɔni na masu-ɔ nnii, 'Sɔ nwini bo.' " 14Usien ɔmmɔ kani na Yosef útiku ubi ɔmmɔ ku uni na békeli bésie Egyipte. 15Na bélie mmɔ útédu uwi ɔni na Herode úkpi. Kalɛ na bákya mmɔ ɔ́ya na ala ani na Katɔti ɔ́su úse ɔkɛ nwuna kenye bediene lɛlɔ ébo éte lɛni ɔnii, "Lɛ́lɔ mina Ubi lɛ́siku Egyipte." 16Uwi ɔni na Herode úti-nwu ka bafɔ bani nási ɔfɛ katukɔ mmɔ bátɔlɔ-nwu ni, úti kɔnyi geen. Anwuɔsu ɔ́ya na nwuna bekpone bésie Betlehem ku amadɔ mmɔ fui. Na bátádu bebi bananabi bani náafɔ akwa anyɔ ku bani nétedu tɔ lɛni aani kalɛ na bafɔ bammɔ béti bátina ka lɛyabi lɛmmɔ lɛ́lɛ kenye. 17Banamu bamɛni bɔdu bɔ́ya na lɛla lɛni na Katɔti Kenye Udiene Yeremia ɔ́su úse líbo líte lɛni sɔsɔ ɔnii, 18"Bekyuli bénu kɔku kɔdi na Rama ka beewulo momoomo. Rahel bawɔ beewulo bana bebi. Na belenu kɔnu bɔsia, ɔsika bebi bammɔ békpi." 19Ka Herode úkpi ni, Katɔti ɔtu ɔdi údie lɛlɔ ɔ́tina Yosef na kɔna kemo na Egyipte. 20Na ɔ́su-nwu ɔnini, "Ta, na eti ubi ɔmmɔ ku uni na asɔ enwini esie Israel kalɔ lɛlɔ. Bekyuli bani náwia ka badu ubi ɔmmɔ béekpi." 21Anwuɔsu Yosef ɔ́ta na úti ubi ɔmmɔ ku uni na bátɔlɔ bésie Israel kalɔ lɛlɔ. 22Nsu uwi ɔni na Yosef únu ɔnii Arkelao ɔni ndi Herode ubidi nébo úbelie ɔti kenye aani Yudea ɔga ni, ɔ́yia mmɔ busie. Na ka Katɔti ɔtu ɔdi úbo-nwu ɔda na kɔna kemo ɔnii utesie mmɔ ni, údeyi úsie Galilea kalɔ lɛlɔ. 23Na ka úduo mmɔ ni, útélie ɔma ɔni baalɔ banii Nasaret. Na bana mmɔ bulie ɔ́ya na Katɔti kenye udiene litemi lɛni na ɔ́su úse ɔnii, "Bekyuli badubɔlɔ-nwu banii Nasareni," úbo úte lɛni sɔsɔ.
twi_Latn